<classify> OFISI ya Taifa ya Ukaguzi wa Hesabu NAO iliyo chini ya Mdhibiti na Mkaguzi Mkuu wa Hesabu za Serikali CAG imesema zimebaki siku 10 kuanzia leo kwa vyama vya siasa nchini kuwasilisha taarifa zake za hesabu za fedha na mali.Hayo yalisemwa na Msaidizi wa Mkaguzi Mkuu jana, Benja Majura alipokuwa akitoa mada ya ukaguzi wa hesabu za fedha za vyama vya siasa katika semina ya siku mbili ya vyama hivyo iliyofanyika jijini Dar es Salaam. Majura alisema mpaka sasa hivi hakuna chama chochote cha siasa kilichowasilisha taarifa zake za fedha na mali vikiwemo vyama vikubwa nchini vya CCM, Chadema na CUF wakati inajulikana kuwa utaratibu wa kuwasilisha nyaraka hizo hufanyika ndani ya miezi mitatu tangu kuanza kwa bajeti mpya ya mwaka wa fedha wa Serikali.Vyama vingine huleta taarifa zao kwa wakati, hivyo mjipange mkamilishe hadi Septemba 30, alisema. Majura alisema iwapo vyama havitafanya hivyo vitakuwa vimevunja sheria, kanuni na taratibu za vyama vya siasa na sheria zitachukuliwa. Pia, alisema lengo la ukaguzi huo ni kutaka kutoa matokeo chanya kuhusu utendaji ndani ya vyama hivyo huku akiwasihi taarifa za mwaka huu kuwasilishwa mapema.Ili kuandaa hesabu ni lazima kuwe na miongozo na kila mwaka wakitakiwa kuonesha mahesabu ya mwaka jana, jambo ambalo limekuwa halifanywi na vyama vingi, alisema huku akibainisha kuwa katika ukaguzi wanaoufanya wamebaini baadhi ya vyama vya siasa kutokuwa na akaunti benki na wengine wakiwa nazo lakini fedha kutowekwa huko.Alisisitiza taarifa husika zibainishe mali zote walizonazo na kwamba mwaka huu ofisi ya mkaguzi haitarajii kupata karatasi moja au mbili za taarifa hizo, bali ziwe karatasi nyingi zinazochanganua kwa kirefu. Katika hatua nyingine, Msajili wa Vyama vya siasa nchini, Jaji Francis Mutungi amesema ifikie wakati vyama vya siasa nchini viondokane na fedheha na aibu kutoka kwa umma ya kuitwa kuwa ni vyama vya Akiba na Mikopo yaani Saccos.Pia amesema vyama viondokane na fedheha ya kuwa vyama vya mifukoni mwa watu, ili jamii ielewe dhana nzima ya uwepo wa chama hicho. Hata hivyo, viongozi hao wa vyama vya siasa wamelalamika kutotekelezwa kwa sheria ya uchaguzi nchini, kwa vyama kutoruhusiwa kuungana, wanawake kutokuwa na sauti ndani ya chama na kuhoji faida za kuendelea kuwepo kwa vyama vya siasa nchini.Msajili alisema hayo katika mkutano huo wa siku mbili baina yake na viongozi na wanachama wa vyama vya siasa nchini. Alisema kupitia mafunzo hayo yaliyoandaliwa na ofisi yake, itakuwa ni fursa kwa vyama vya siasa kuwa na mantiki itakayoangalia ni wapi walikofanya vibaya na kujisahihisha.  <topic>: KITAIFA 